A BIZOTTSÁG 1654/2005/EK RENDELETE
(2005. október 10.)
a .eu felső szintű domain bevezetésére és funkcióira vonatkozó általános szabályok, valamint a bejegyzésre irányadó elvek megállapításáról szóló 874/2004/EK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a .eu felső szintű domain (TLD) bevezetéséről szóló, 2002. április 22-i 733/2002/EK európai parlamenti és tanácsi rendeletre (1) és különösen annak 5. cikkének (1) bekezdésére, a 2003/275/EK bizottsági határozatban (2) kijelölt European Registry for Internet domains (EURID) konzorciummal folytatott konzultációt követően,
mivel:
(1)
A .eu felső szintű domain bevezetésére és funkcióira vonatkozó általános szabályok, valamint a bejegyzésre irányadó elvek megállapításával a 874/2004/EK (3) bizottsági rendelet a 733/2002/EK rendelet végrehajtásáról rendelkezik.
(2)
A 874/2004/EK rendelet 8. cikke a földrajzi fogalmakra vonatkozó általános szabályokat hajtja végre azáltal, hogy rendelkezik olyan eljárásról, amelynek révén a tagállamok, a tagjelölt országok és az Európai Gazdasági Térség összes tagjai kérhetik nevük bejegyzését vagy annak fenntartását nemzeti kormányuk számára. E rendelkezés nem ad teljes biztosítékot az Európai Unió geopolitikai és nyelvi sokszínűségére, de a tagállamok, illetve az európai polgárok érdekeire nézve sem. Ezért szükséges, hogy a Bizottság a 874/2004/EK rendeletet ennek megfelelően módosítsa.
(3)
Az e rendeletben előírt intézkedések összhangban vannak az elektronikus hírközlő hálózatok és elektronikus hírközlési szolgáltatások közös keretszabályozásáról szóló, 2002. március 7-i 2002/21/EK európai parlamenti és tanácsi irányelv (keretirányelv) által létrehozott Kommunikációs Bizottság véleményével (4),
ELFOGADTA EZT A RENDELETET:
1. cikk
A 874/2004/EK rendelet a következők szerint módosul:
1.
A 8. cikk helyébe a következő szöveg lép:
„8. cikk
Nevek fenntartása országok részére és országjelölő alpha-2 kódok
(1) Az e rendelet mellékletében jegyzékbe vett neveket csak a jegyzék szerinti országok tarthatják fönn vagy jegyezhetik be második szintű domain névként közvetlenül a .eu TLD-n.
(2) Országjelölő alpha-2 kódok nem jegyezhetők be második szintű domain névként közvetlenül a .eu TLD-n.”;
2.
A 12. cikk (1) bekezdésében az első albekezdés helyébe a következő rendelkezés lép:
„A szakaszos bejegyzés legkorábban azt követően kezdődhet meg, hogy a 6. cikk első bekezdésében foglalt követelmények teljesültek.”;
3.
A rendelet melléklettel egészül ki.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. október 10-én.